privatpresse
Privatpresser er privatdrevne trykkerier, hvis publikationer kun fremstilles i små oplag beregnet for en mindre læserkreds og derfor normalt ikke udgivet med henblik på fortjeneste ved salget, men som udtryk for bogtrykkerens personlige interesser eller læserkredsens optagethed af bøger om bestemte emner. Berømte ældre eksempler er Tycho Brahes bogtrykkeri på Ven 1584-1597 og Anders Sørensen Vedels i huset Liljebjerget i Ribe 1591-1593.
En overgangsform mellem egentlige privatpresser – og så trykkerier, som med deres bøgers udstyr bevidst kun henvendte sig til en bestemt læserkreds – opstod i slutningen af 1700-tallet. Trykkerier som Baskervilles, Bodonis og Didots skabte typografiske mesterværker i små oplag for en elite i adelen og blandt Europas rigeste bogsamlere.
Med betoning af den bogkunstneriske udførelse fik privatpresser så en særlig udbredelse, efter at William Morris i 1891 havde oprettet sin Kelmscott Press i udkanten af London. Den blev inspiration for bogtrykkere i hele den vestlige verden. Den første moderne danske privatpresse blev oprettet i 1896 af den selvlærte bogtrykker Simon Bernsteen, den anden af Kr. Kongstad i 1903.
Det normale har siden begyndelsen af 1900-tallet været, at kommercielle trykkerier med en bibliofilt interesseret og entusiastisk leder til særlige anledninger udgiver privattryk, dvs. små oplag af grafisk smukt producerede småtryk. En fornem plads blandt disse indtog Holsterbrobogtrykkeren Niels P. Thomsen.